ທ່ານນາງຄລິນຕັນ ຮຽກຮ້ອງ ໃຫ້ມີຄວາມສະເໝີພາບທາງ ເພດ ຢູ່ຂົງເຂດເອເຊຍປາຊີຟິກ
ທ່ານນາງ ຄລິນຕັນ ແລະຜູ້ນໍາອື່ນໆ ທີ່ເຂົ້າຮ່ວມກອງປະຊຸມ ກຸ່ມປະເທດໝູ່ເກາະປາຊິຟິກ ໄດ້ລົງນາມໃນຖະແຫຼງການຮ່ວມ ສະບັບນຶ່ງ ເພື່ອສົ່ງເສີມຄວາມເທົ່າທຽມກັນ ລະຫວ່າງເພດ.
ທ່ານນາງ ຮິລແລຣີ ຄລິນຕັນ ລັດຖະມົນຕີຕ່າງປະເທດສະຫະລັດ ໄດ້ຮ່ວມກັບບັນດາຜູ້ນໍາຂົງເຂດແປຊິຟິກ ໃນການຮຽກຮ້ອງເອົາ ຄວາມເທົ່າທຽມກັນທາງດ້ານເພດໂດຍສົມບູນ - ຄືການປະຕິບັດ ຢ່າງເທົ່າທຽມກັນຕໍ່ ຜູ້ຊາຍແລະແມ່ຍິງໃນໝົດທຸກພາກສ່ວນ ຂອງສັງຄົມ ເສດຖະກິດ ແລະການເມືອງ ທ່ານນາງ ຄລິນຕັນ ແລະຜູ້ນໍາອື່ນໆ ທີ່ກໍາລັງເຂົ້າຮ່ວມກອງປະ ຊຸມຂອງປະເທດໝູ່ເກາະແປຊິຟິກ ທີ່ມີສະມາຊິກ 16 ປະເທດ ນັ້ນ ໄດ້ລົງນາມໃນຖະແຫຼງການຮ່ວມສະບັບນຶ່ງທີ່ໝູ່ເກາະ Cook ເມື່ອວັນເສົາວານນີ້ ທີ່ໃຫ້ຂໍ້ສັງເກດວ່າ ຄວາມກ້າວໜ້າໂດຍລວມ ໄປສູ່ຄວາມເທົ່າທຽມກັນທາງດ້ານ ເພດນັ້ນ ຍັງຊັກຊ້າລ້າຫຼັງຫຼາຍ ຢູ່ໃນຂົງເຂດແປຊິຟິກ ບັນດາຜູ້ນໍາເຫລົ່າ ນັ້ນ ຍັງໄດ້ຮັບປາກວ່າ ຈະແກ້ໄຂອີກຫລາຍໆບັນຫາ ໂຮມທັງການກໍ່ຄວາມຮຸນແຮງຕໍ່ ແມ່ຍິງ ໂອກາດການເຂົ້າປະກອບສ່ວນທາງດ້ານເສດຖະກິດ ທີ່ມີ ຈໍາກັດສໍາລັບແມ່ຍິງ ແລະການມີຜູ້ແທນແມ່ຍິງທາງດ້ານນິຕິບັນຍັດໃນຂົງເຂດແປຊິຟິກ ຊຶ່ງ ຖະແຫຼງການເວົ້າວ່າ ຍັງຕໍ່າທີ່ສຸດໃນໂລກ ໝູ່ເກາະ Cook ເປັນບ່ອນທີ່ທ່ານນາງ ຄລິນຕັນ ເລີ່ມຕົ້ນການຢ້ຽມຢາມຫົກປະເທດ ທີ່ໂຮມ ທັງຈີນ ບຣູໄນ ຕີມໍຕາເວັນອອກ ຣັດເຊຍ ແລະອິນໂດເນເຊຍ ບ່ອນຢຸດແວ່ຢ້ຽມຢາມ ແຫ່ງຕໍ່ໄປຂອງທ່ານນາງ ກະຊວງຕ່າງປະເທດສະຫະລັດເວົ້າວ່າ ທີ່ນະຄອນຫຼວງ Jakarta ນັ້ນ ທ່ານນາງ ຄລິນຕັນ ແລະບັນດາເຈົ້າໜ້າທີ່ອາວຸໂສ ຈະປຶກສາຫາລືກັນເລື່ອງໂຄງການພາຄີຮອບດ້ານ ລະຫວ່າງ ສະຫະລັດ ແລະອິນໂດເນເຊຍ ຊຶ່ງເປັນແຜນການທີ່ຮຽກຮ້ອງໃຫ້ຍົກລະດັບຄວາມສໍາພັນ ແບບສອງຝ່າຍໃຫ້ ສູງຂຶ້ນ ໃນດ້ານຕ່າງໆ ໂຮມທັງດ້ານຄວາມໝັ້ນຄົງ ເສດຖະກິດ ແລະ ເທັກໂນໂລຈີ